Diari Oficial de la Generalitat Valenciana


Sumari del DOGV 5220, del 16-03-2006 (2006/2832)

ORDE de 14 de febrer de 2006, de la Conselleria de Cultura, Educació i Esport, per la qual es convoquen els Premis 2006 de la Comunitat Valenciana a les iniciatives, bones pràctiques educatives i plans de convivència per al desenvolupament de la convivència i la prevenció de la violència escolar.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5220

Data del DOGV
:   16-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2832


Data del document
:   14-02-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * centre d'ensenyament
    * premi cultural
    * violència
    * educació cívica
    * distinció honorífica

ORDE de 14 de febrer de 2006, de la Conselleria de Cultura, Educació i Esport, per la qual es convoquen els Premis 2006 de la Comunitat Valenciana a les iniciatives, bones pràctiques educatives i plans de convivència per al desenvolupament de la convivència i la prevenció de la violència escolar. [2006/2832]  
La Llei Orgànica 10/2002, de 23 de desembre, de Qualitat de l'Educació, en l'article 1, enumera com a principi de qualitat del sistema educatiu, entre altres finalitats, el ple desenvolupament de la personalitat a través de l'educació en el respecte als principis democràtics i els drets i llibertats fonamentals, i en l'article 2, establix entre els drets i deures bàsics de l'alumnat, el dret que es respecte la seua integritat i dignitat personal, i a la protecció contra tota agressió física o moral, així com el deure de respectar les normes de convivència del centre educatiu.  
A partir de la creació de l'Observatori per a la Convivència escolar per mitjà del Decret 233/2004, de 22 d'octubre, del Consell de la Generalitat Valenciana, este òrgan consultiu proposa una sèrie de mesures per a estudiar i analitzar la situació real dels nostres centres educatius per tal d'establir línies de treball per a la prevenció de la violència i la promoció de la convivència, així com contribuir a la millora del clima escolar afavorint la convivència en la comunitat escolar.  
La sistematització d'eixes línies de treball donen lloc al Pla Previ que, des del 30 de setembre del 2005, recull mesures de prevenció i intervenció, i desenvolupa actituds i comportaments en benefici de la convivència escolar.  
Dins de les mesures de prevenció dirigides al sistema educatiu, en el punt 8 del Pla Previ es recull el premi a aquelles bones pràctiques que hagen de ser reconegudes per la millora que comporten en la promoció d'actituds cap a una convivència democràtica i solidària, amb accions que potencien el treball cooperatiu, el diàleg i/o la mediació.  
Per tot això que s'ha exposat, no es pot ser alié a la labor que des dels mateixos centres educatius es realitza i que tan beneficiosa i convenient resulta la seua aplicació, com a forma de desenvolupar actituds i comportaments en benefici de la convivència escolar. Els conflictes, accions disruptives i en general conductes disocials, poden arribar a interferir en el clima escolar. Per això, la bona gestió dels centres i les bones pràctiques que en ells es desenvolupen, amb la finalitat de millorar-ne la convivència i la resolució pacífica de conflictes, han de ser reconegudes adequadament.  
La present convocatòria té la intenció d'estimular i incentivar les bones pràctiques a favor de la convivència, la prevenció de la violència escolar i la mediació, i oferix al professorat i a l'alumnat l'ocasió de reflexionar-hi, afavorint el desenvolupament d'actituds i comportaments positius al si de la institució escolar.  
Per eixa raó, fent ús de les atribucions conferides per l'article 35 de la Llei 5/1983, de 30 de desembre, de Govern Valencià.  
ORDENE  
Primer. Objecte  
L'objecte de la present orde és convocar els Premis 2006 de la Comunitat Valenciana a les iniciatives, bones pràctiques educatives i plans per al desenvolupament de la convivència i la prevenció de la violència escolar, posades en pràctica per a la promoció i el desenvolupament de la convivència i la prevenció de la violència escolar, així com aprovar les bases per mitjà de les quals se'n regirà la convocatòria. Les esmentades bases s'inclouen com a annex I en la present orde, així com el model de sol·licitud, inclòs com a annex II.  
Segon. Finançament  
L'import global màxim destinat a concedir els premis convocats és de 18.000 €, els quals s'abonaran a càrrec de la línia de subvenció T6022000 del programa 421.50, dels Pressupostos de la Generalitat Valenciana per a l'exercici 2006, en el cas que foren els centres privats els que obtingueren premis.  
O bé s'abonaran a càrrec del capítol II del programa 421.50, dels Pressupostos de la Generalitat Valenciana per a l'any 2006, en el cas que foren els centres públics els que n'obtingueren.  
DISPOSICIONS FINALS  
Primera  
Es delega en la directora de l'Institut Valencià d'Avaluació i Qualitat Educativa (d'ara en avant IVAQE) la facultat de resoldre la convocatòria i concedir els premis, i se l'autoritza per a adoptar les mesures necessàries per al compliment i desenvolupament d'esta orde i també per a resoldre i notificar totes les incidències que es plantegen en la seua interpretació i execució.  
Segona  
La present orde produirà efectes des del dia de la seua publicació al Diari Oficial de la Generalitat Valenciana.  
De conformitat amb el que establixen els articles 107,116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció contenciosa administrativa, podrà ser recorreguda pels centres privats potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar a partir de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar a partir de l'endemà de la seua publicació.  
València, 14 de febrer de 2006  
El conseller de Cultura, Educació i Esport.  
ALEJANDRO FONT DE MORA TURÓN  
ANNEX I  
Bases per mitjà de les quals es convoquen els Premis 2006 de la Comunitat Valenciana a les iniciatives, bones pràctiques educatives i plans de convivència per al desenvolupament de la convivència i la prevenció de la violència escolar.  
Primera. Objectius  
Els objectius d'esta convocatòria són els següents:  
. Promoure l'educació en la convivència com a part de l'educació integral de les alumnes i dels alumnes.  
. Potenciar en els centres docents els valors de tolerància, acceptació mútua i solidaritat, per tal que les alumnes i els alumnes siguen persones capaces de conviure amb els altres com a membres plenament integrats en la nostra societat democràtica.  
. Incentivar la comunitat educativa perquè duga a terme iniciatives que promocionen la convivència i previnguen la violència en el si de la institució escolar.  
. Generalitzar les bones pràctiques que promocionen la convivència proporcionant una major riquesa a tota la comunitat educativa.   
Segona. Destinataris  
Podran participar en la present convocatòria els centres docents sostinguts amb fondos públics i centres privats que impartisquen ensenyaments no universitaris a la Comunitat Valenciana, en qualsevol cicle o nivell d'Educació Primària, Educació Secundària Obligatòria, Cicles Formatius o Batxillerat, o Programes de Formació de Persones Adultes.  
Tercera. Modalitats  
1. En la present convocatòria, s'establixen les modalitats següents:  
a) Modalitat A: Iniciatives, bones pràctiques i plans de convivència.   
b) Modalitat B: Creació d'audiovisuals.  
c) Modalitat C: Creació de cartells o pòsters  
d) Premi Extraordinari a la Convivència, a consideració del conseller de Cultura, Educació i Esport, a centres educatius que s'hagen distingit per la seua extraordinària activitat al servici dels objectius de la present convocatòria.  
2. Modalitat A:  
a) Iniciatives, bones pràctiques i plans de convivència desenvolupats i portats a la pràctica per la comunitat educativa dels centres docents sostinguts amb fondos públics, i els centres privats que impartisquen ensenyaments no universitaris a la Comunitat Valenciana en els quals es promoga l'educació en la convivència com a part de l'educació integral de l'alumnat.  
b) Premis:   
1.1. S'hi establixen els següents premis per a esta modalitat:  
1r premi: 4.000 €  
2n premi: 3.000 €  
3r premi: 2.000 €  
1.2. Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer de la comissió de valoració.  
1.3. Podrà declarar-se desert algun dels premis. En este cas, la dotació econòmica corresponent a un premi es podrà destinar a nous premis amb dotació inferior.  
c) Tots els treballs que opten a esta modalitat indicaran expressament i concretaran, si és procedent, el tipus de centre, perfil de l'alumnat, curs, cicle, etapa, nivell i grau.   
d) Només es podrà presentar un treball per centre.  
2. Modalitat B:   
a) Creació d'audiovisuals on queden reflectides tècniques i/o habilitats en resolució de conflictes o propostes per al manteniment d'un clima escolar adequat, i on puguen reflectir-se els beneficis que comporten estes bones pràctiques, per tal de fer reflexionar sobre la convivència escolar, la cooperació, la mediació i el respecte entre els membres de la comunitat educativa.  
b) Premis:   
1.1 S'hi establixen els següents premis per a esta modalitat:   
1r premi: 2.500 €   
2n premi: 1.500 €   
3r premi: 1.000 €   
A més a més, hi haurà un diploma acreditatiu a cada participant guanyador i una placa commemorativa al centre.  
1.2. Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.  
1.3. Podrà declarar-se desert algun dels premis. En este cas, la dotació econòmica corresponent es podrà destinar a nous premis amb dotació inferior.  
c) El contingut dels audiovisuals haurà de ser inèdit i original.   
d) Com a màxim es podran presentar 5 audiovisuals per centre.  
3. Modalitat C:  
a) Elaboració de cartells o pòsters el contingut dels quals estimule la reflexió i sensibilització sobre la convivència i el manteniment d'un clima escolar adequat.  
b) Hi haurà un primer premi per a cada categoria i un diploma acreditatiu, així com una placa commemorativa al centre l'alumne del qual haja sigut guardonat/da.  
Les categories que s'establixen per a la present modalitat són les següents:  
. Primària, amb un premi de 500 €.  
. Educació Secundària Obligatòria, amb un premi de 700 €.  
. Batxillerat, Cicles Formatius de grau mitjà i superior, o programes de formació de persones adultes, amb un premi de 800 €.  
Podran declarar-se deserts alguns dels premis. En este cas, la dotació econòmica corresponent es podrà destinar a nous premis amb dotació inferior.  
c) Es podran presentar com a màxim 15 cartells o pòsters per centre educatiu en l'anvers dels quals figurarà, de forma visible i clara, un lema, missatge o títol, el nom i edat de l'autor i el nivell a què pertany, així com l'adreça i telèfon del centre i la persona de contacte.  
d) Els cartells o pòsters que s'hi presenten seran inèdits i originals.  
4. Premi extraordinari.   
a) El conseller de Cultura Educació i Esport proposarà a la directora de l'Institut Valencià d'Avaluació i Qualitat Educativa, a la vista de la trajectòria seguida i els mèrits aconseguits en matèria de convivència, la concessió d'un Premi Extraordinari a la Convivència a aquell centre que s'haja distingit per la seua extraordinària activitat en el desenvolupament d'actituds i comportaments en benefici de la convivència escolar.   
b) El premi d'esta modalitat constarà de 2000 € per al centre seleccionat.  
5. El treball haurà de ser elaborat per alumnes del centre docent, pertanguen o no al mateix grup-classe, coordinat i avalat per un professor o una professora.  
6. S'hi inclourà una relació de l'alumnat participant i nom del professor o professora que coordina.  
7. El treball podrà presentar-se en qualsevol dels idiomes oficials de la Comunitat Valenciana.  
Quarta. Documentació a aportar en cada una de les modalitats  
Els centres docents sostinguts amb fondos públics i els centres privats que impartisquen ensenyaments no universitaris que opten a estos premis, presentaran junt amb la sol·licitud:  
Modalitat A:  
Projecte desenvolupat o pla de convivència, en format llibre i també en suport informàtic (format Word).  
Modalitat B:   
El contingut de l'audiovisual haurà d'ajustar-se al que es pretén aconseguir en la present orde. L'esmentat audiovisual ha de tindre una duració màxima de 5 minuts, i s'hi presentarà en qualsevol dels següents formats: VHS, CD, VCD, DIVX, AVI, MPG i DVD. No s'hi admetran imatges, paraules altisonants ni sons que puguen pertorbar l'objecte per al qual es realitza l'audiovisual.  
Modalitat C:  
Cartell o pòster que complisca els requisits de la base tercera, modalitat C. Per a la realització es podrà fer servir tot tipus de materials o tècniques plàstiques, i es presentaran en suport A-3, adjuntant-ne una explicació per escrit en paper a banda. Màxim, un foli.  
Cinquena. Tramitació de sol·licituds  
1. La direcció del centre remetrà els treballs a l'IVAQE, i adjuntarà el model de sol·licitud que figura en l'annex II.  
2. Lloc de presentació: Registre general de la Conselleria de Cultura, Educació i Esport (Av. Campanar, 32; 46743. València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de correus, es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el registre general de la Conselleria de Cultura, Educació i Esport, és convenient que comuniquen el lloc de presentació de la sol·licitud al fax de l'IVAQE (341512606).  
3. Cada treball que s'hi presente s'acompanyarà d'una sol·licitud el model de la qual figura en l'annex II d'esta orde i els annexos III i IV corresponents a la declaració responsable i cessió de drets de propietat intel·lectual respectivament, així com una fotocòpia compulsada del DNI o NIF del director o titular del centre que presenta la dita sol·licitud.  
4. El termini de presentació finalitzarà als dos mesos a comptar a partir de l'endemà de la publicació de l'orde de convocatòria en el Diari Oficial de la Generalitat Valenciana.   
5. Si la sol·licitud no incloguera totes les dades exigides o faltara documentació, s'instarà l'interessat perquè en el termini de 10 dies esmene eixos defectes, amb l'advertència que en cas contrari es desestimarà la seua petició, prèvia resolució dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Els centres docents privats que participen en la convocatòria, abans de la finalització del termini de presentació de les sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE del dia 18). Així mateix, hauran d'acreditar eixos requisits per mitjà d'una declaració responsable, tal com preveu l'article 13.7 de la dita Llei, segons el model que figura en l'annex III.  
7. D'acord amb l'article 14.1 e) de l'esmentada llei, els concursants hauran d'acreditar amb anterioritat a la data de finalització del termini de sol·licituds que es troben al corrent en el compliment de les seues obligacions tributàries i en els pagaments a la Seguretat Social.  
8. La participació en la present convocatòria suposa l'acceptació expressa de totes les seues bases.  
Sisena. Procés de concessió de premis  
1. Els treballs seran valorats per una comissió de selecció constituïda per:  
Presidenta: directora de l'Institut Valencià d'Avaluació i Qualitat Educativa.  
Vicepresident: president del consell assessor de l'Institut Valencià d'Avaluació i Qualitat Educativa.  
Vocals:   
Un representant del Comité d'Experts de l'Observatori per a la Convivència.  
Un representant del Servici de Programes d'Innovació Educativa.  
Un representant del Servici d'Ensenyament en valencià.  
Un representant del Servici de Formació del Professorat.  
Un tècnic de l'Institut Valencià d'Avaluació i Qualitat Educativa.  
Els inspectors coordinadors del programa per a la convivència corresponents a les tres direccions territorials de la Conselleria de Cultura, Educació i Esport.  
Actuarà com a secretària del jurat una funcionària de l'IVAQE.  
2. La comissió tindrà facultats per a resoldre tots els dubtes que apareguen en la interpretació de les bases. En aquest sentit, podrà sol·licitar als participants els aclariments pertinents. La comissió de selecció podrà nomenar subcomissions amb tècnics i experts, si fa al cas, per a la valoració dels treballs.  
Setena. Criteris de valoració  
1. Per a les modalitats A i B els criteris de valoració, prenent com a límit 30 punts, seran els següents:  
a) Originalitat i innovació del treball o projecte global: 10 punts com a màxim.  
b) Projectes o treballs en què hagen col·laborat conjuntament alumnes i professors, fins a un màxim de 10 punts.  
c) Treballs o audiovisuals que ajuden a respectar els principis i valors democràtics de tolerància en l'entorn social i que tinguen major impacte en eixe entorn, fins a un màxim de 10 punts.  
2. Per a la modalitat C, creació de cartells o pòsters, hi haurà com a límit un màxim de 20 punts. Els criteris de valoració seran els següents:  
a) Els cartells o pòsters que millor reflectisquen la promoció de la convivència en els centres escolars, fins a un màxim de 10 punts.  
b) Els cartells o pòsters que millor facen servir les tècniques plàstiques per a difondre el missatge que es pretén transmetre, fins a un màxim de 5 punts.  
c) Innovació, creativitat i originalitat, fins a un màxim de 5 punts.   
Huitena. Resolució de la convocatòria  
1. Les decisions de la comissió seran inapel·lables.  
2. La comissió, a la vista de la documentació presentada i de la consideració dels criteris d'avaluació, a través de la Secció d'Avaluació i Qualitat Educativa de l'IVAQE, que actuarà com a òrgan instructor del procediment, formularà la proposta de concessió dels premis a la directora de l'IVAQE, la qual resoldrà la convocatòria per delegació del conseller.  
3. La relació dels treballs premiats, amb l'especificació dels noms dels autors i les dotacions econòmiques que corresponguen a cada un dels premiats, es publicarà en el Diari Oficial de la Generalitat Valenciana.  
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.  
Novena. Pagament dels premis  
1. El pagament de l'import corresponent als premis es realitzarà per transferència bancària a nom del centre premiat.  
2. Eixe import estarà subjecte a les retencions fiscals pertinents, d'acord amb la legislació vigent.  
3. Tota alteració de les condicions que s'han tingut en compte per a la concessió dels premis podrà modificar-ne la resolució, segons el que establix l'article 19 de la Llei General de Subvencions de 17 de novembre.   
4. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE de 18.11.2003).  
5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE de 18.11.2003), els quals regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.  
6. L'import econòmic dels premis de totes les modalitats s'incorporarà al pressupost del centre d'ensenyament i serà dedicat en la seua integritat a establir els mecanismes adequats perquè el professorat i l'alumnat premiat (modalitats A, B, C i D) siga mereixedor de la gratificació assignada a tall d'activitat lúdica i educativa.  
Deu. Propietat intel·lectual  
Els autors dels treballs premiats es comprometen a cedir gratuïtament i per escrit els drets de reproducció, distribució i traducció per al seu exercici per una sola vegada i en règim d'exclusivitat, encara que la Generalitat Valenciana podrà autoritzar-ne la publicació per compte dels autors o d'un tercer. Així mateix, es comprometen a elaborar, a petició de l'IVAQE, les modificacions necessàries perquè es puguen publicar totalment o parcialment en el format que l'esmentat Institut considere més adequat.  
El document de cessió s'ajustarà al model que figura com a annex IV i haurà de ser presentat en el termini de 15 dies a comptar a partir de l'endemà de la publicació de la resolució que concedix els premis al Diari Oficial de la Generalitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si fa el cas, al reintegrament amb exigència de l'interés de la demora.  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.